JMART วิ่งฉิวเกือบ 6% ตั้งเป้ายอดขายทั้งปีโต 30% โบรกฯเชียร์ “ซื้อ” เคาะเป้า 14.40 บ.
JMART วิ่งฉิวเกือบ 6% ตั้งเป้ายอดขายทั้งปีโต 30% โบรกฯเชียร์ "ซื้อ" เคาะเป้า 14.40 บ. โดย ณ เวลา 15.08 น. อยู่ที่ระดับ 11.30 บาท บวก 0.60 บาท หรือ 5.61% สูงสุดที่ระดับ 11.50 บาท ต่ำสุดที่ระดับ 10.70 บาท มูลค่าการซื้อขาย 49.11 ล้านบาท 
13 มิ.ย. 2561

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 15.08 น. อยู่ที่ระดับ 11.30 บาท บวก 0.60 บาท หรือ 5.61% สูงสุดที่ระดับ 11.50 บาท ต่ำสุดที่ระดับ 10.70 บาท มูลค่าการซื้อขาย 49.11 ล้านบาท

ด้าน บล.ทรีนีตี้ ระบุในบทวิเคราะห์ (21 พ.ค.) แนะนำ “ซื้อ” ราคาเป้าหมาย 14.40 บาท/หุ้น โดยในงาน OppDay ของกลุ่ม JMART ผู้บริหารได้ชี้แจงถึงผลประกอบการในไตรมาส 1/61 ที่มีขาดทุน 187 ล้านบาท เนื่องจากมีผลกระทบจากค่าใช้จ่ายสำรองหนี้ของบริษัท J Fintech ซึ่งในไตรมาสนี้มีการ Write-off หนี้เสียไปราว 389 ล้านบาท และการบันทึกส่วนแบ่งขาดทุนจากบริษัท SINGER
นอกจากนั้นผลประกอบการของ Jmart Mobile อ่อนตัว เนื่องจากสินค้า Flagship ของมือถือแบรนด์จีนเข้ามาในช่วงปลายไตรมาส ทำให้ยอดขายมือถือแบรนด์จีนลดลง ด้าน JMT ยังสร้างผลประกอบการ New High ต่อเนื่อง และเป็นธุรกิจที่สร้างกำไรได้ดีที่สุดในกลุ่มฯ
สำหรับผลประกอบการในไตรมาส 1/61 นั้น ผู้บริหารมองว่าเป็นจุดต่ำสุดของปีแล้ว และคาดว่าในช่วงที่เหลือของปี ผลประกอบการจะปรับตัวดีขึ้นเรื่อยๆ โดยในส่วนธุรกิจของ Jmart Mobile นั้น ผู้บริหารตั้งเป้าจะขยายการขายสินค้าผ่านการ Synergy กับบริษัทในเครือ ทั้ง IT Junction ของ JAS Asset และ SINGER
รวมถึงการขายผ่านออนไลน์ ตั้งเป้ายอดขายทั้งปีจะเติบโต 30% ซึ่งเป็นการเติบโตจากสาขาเดิม 8% สำหรับธุรกิจของ J Fintech นั้น ตั้งเป้าจะขยายฐานสินเชื่อในกลุ่มลูกค้าที่มีฐานเงินเดือนสูงขึ้น ซึ่งจะช่วยให้สัดส่วน NPL ลดลงเรื่อยๆ โดยตั้งเป้า ปลายปีสัดส่วน NPL จะลดลงต่ำกว่า 3% จากระดับ 5.2% ในไตรมาสแรก และคาดทั้งปีจะพลิกกลับมาเป็นกำไรได้
อย่างไรก็ตาม ภายหลังการประชุม OppDay เรามีมุมมองที่ดีขึ้นต่อการฟื้นตัวของผลประกอบการ แต่เรายังคงประมาณการกำไรปี 61 ไว้ในเชิงอนุรักษ์นิยมที่ 309 ล้านบาท เท่าเดิม และยังคงราคาเป้าหมายอิงวิธี SOTP ไว้ที่ 14.40 บาท ทั้งนี้จากโอกาสในการฟื้นตัวของผลประกอบการจึงปรับคำแนะนำเป็น “ซื้อ”